Zápis z 32. stretnutia RC Nitra v rotariánskom roku 2021/2022 dňa 9. mája 2022
Stretnutie sa konalo v penzióne ARTIN

**Prítomní:** M. Poništ, L . Gáll, I. Košalko, Ľ. Holejšovský, R. Plevka, A. Tóth, E. Oláh, L. Hetényi, J. Dóczy,

**Ospravedlnení:** M. Svoreň, Kamil Lacko-Bartoš, V. Miklík, P. Szabo, M. Waldner, P. Galo, D. Hetényi, G. Tuhý, J. Stoklasa, A. Havranová, L. Tatar, K. Pieta, D. Peskovičová,

Dnešné klubové stretnutie otvoril a viedol prezident klubu M. Poništ. Predmetom klubu bola prezentácia na tému Vzduchovky.

Na úvod prezentácie sme si popísali čo sú vzduchovky a stručne sme si popísali základné legislatívne podmienky držby týchto zbraní. Postupne sme sa prepracovávali históriou, účelom ich použitia a popísali sme si rôzne typy vzduchoviek na základe princípu ich fungovania. Následne sme sa povenovali popisu rôznych typov streliva a ich výhodám. Detaily si môžete prečítať v priloženej prezentácií. Členovia mali možnosť si prezrieť aj prinesenú PCP vzduchovku.

V diskusii sme sa navzájom podelili o svoje zážitky s používaním týchto zbraní, zaspomínali si na detské časy. Tónko spomenul, že v minulosti mali na družstve partiu „deratizérov“, ktorí vzduchovkami zneškodňovali holuby a hrdličky, ktoré prenášajú rôzne choroby medzi hospodárskymi zvieratami.

V druhej časti stretnutia sme sa venovali MDK č.2, kde nám L. Gáll popísal aktuálnu situáciu a hlasovaním prítomných členov, sme sa dohodli, že s návrhom zmenených stanov, ktoré boli zaslané NESÚHLASÍME. Prezident klubu zaslal výsledok hlasovania e-mailom DS a DG.

Následne sme prešli k informovaniu členov ohľadom pripravovanej DK 2022, ktorá sa bude konať v Zlíne. Keďže MKD č.2 obsahom navrhovaných stanov vyvolala sériu otázok medzi klubmi dištriktu, iniciatíva SR a ČR klubov spracovala novú verziu stanov, ktoré zohľadňujú zmeny schválené riadnou DK 2021 a MDK č.1. Tieto budú zaslané mailom a následným hlasovaním sa pokúsia tieto zmenené stanovy dostať ako bod programu oficiálnej časti DK na hlasovanie.

Za náš klub vycestujú M. Poništ a I. Košalko. Z titulu DS sa samozrejme zúčastní aj L. Gáll.

**Informácie:**

* **14. mája 2022** sa bude konať golfový turnaj v golfovom klube Red Oak v Nitre, ktorý je pokračovaním série golfových turnajov v rámci nášho dištriktu.
* **16. mája 2022** budeme mať spojený klub s klubom RC Harmony – ešte 100% potvrdíme do pondelka
* **28. mája 2022 \*predbežný termín sa bude konať brigáda/revitalizácia objektov poznávacieho chodníka na Spojenej škole na Červeňovej ulici. Tí, ktorí môžte pomôcť si prosím vyhraďte čas.**
* **24. júna 2022** sa bude konať oslava 30. výročia založenia klubu RC Banská Bystrica – pozvánku ste dostali mailom, prípadní záujemci nech sa zahlásia.
* **1. júla 2022** sa bude konať oficiálne ukončenie nášho rotariánskeho roka a odovzdávanie funkcií RC Nitra v Buganke o 18.30. Vyplňte prosím dotazník priložený v e-maili aby sme vedeli nahlásiť účasť.

Michal Poništ, prezident Rotary club Nitra 2021/2022

